Дин урх хецна а битина, ойлане ваьлла вог1учу Гехин говр ян а еана, Анзор-к1отарарчу б1ов уллора гоьзана х1оьттира. Керла йиллина йол а карийна, да сама цаваккха санна, корта ца ластош, эсала охьа а таь1на, яжа х1оьттира. Ламана когашкахь йолу к1отар 1аламат хаза меттиг ю: цхьана аг1ор лекха Арц, вукху аг1ор- шен шира мукъам беш, тулган туьтеш а лестадеш дог1у Хулхуло. Кхузахь б1ов чохь веха обарг Гехин доттаг1а Тама, шен къоначу нускалца. Кхузахь билггал хир ю цунна сада1а меттиг. Буьйса а яьккхина, парг1ат, кхана Гуьна хьала ваха гена а дац. Х1инца къа а дара сийна йол юуш боллу г1елбелла дин юкъах а баьккхина д1абуьгийла. Дукха некъ тоьхнера цо кху деношкахь.